"Pomo-talo" vuonna 2022.
**Porvoon matkailualan oppilaitos** (**POMO**) oli Porvoossa 1970-luvulta vuoteen 2000 toiminut matkailu- hotelli- ja ravintola-alan koulutusta tarjonnut oppilaitos. Se sai alkunsa vuonna 1972, kun lakkautetun Porvoon naisopiston tiloissa alettiin antaa ammattikoulutusta erillisissä Porvoon ravintola-alan oppilaitoksessa ja Porvoon matkailuopistossa. Vuonna 1976 nämä kaksi yhdistettiin Porvoon matkailualan oppilaitokseksi.

Matkailuopiston opiskelijat erikoistuivat toisena kahdesta lukuvuodestaan kunnalliseen matkailutoimeen, majoltuspalveluihin tai matkatoimisto- ja matkailuliikennetyöhön. Ravintola-alan koulutuksessa oli ylioppilaspohjainen tarjoilijalinja ja keskikoulupohjainen kokkilinja. 1990-luvun puolivälissä 2,5-vuotisen matkailukoulutuksen kolme suuntautumisvaihtoehtoa olivat matkatoimisto- ja liikenneala, kotimaan matkailu ja ulkomaisten matkailijoiden incoming-palvelut sekä hotelli- ja ohjelmapalvelut. Epävirallisena tutkintonimikkeenä oli *iteronomi*, joka on johdettu latinan matkaa tarkoittavasta sanasta, mutta kieliasiantuntijoiden mukaan virheellisesti.

Porvoon matkailuopisto toimi ensimmäisen lukuvuotensa 1972–1973 Porvoon Naisopisto Oy:n omistuksessa. Matkailuopisto ja ravintola-alan oppilaitos olivat valtionapuun oikeuttavia ammattiopistoja, minkä lisäksi ne saivat avustusta Porvoon kaupungilta ja opiskelijoilta perittiin lukukausimaksuja. Oppilaitos kärsi silti alkuun rahapulasta. Lokakuussa 1974 matkailukoulutus päätettiin siirtää hallinnollisesti Porvoon seudun ammattikoulun omistaneen kuntainliiton alaisuuteen useiden muidenkin kaupunkien ilmaistua kiinnostuksensa opiston ylläpitoon. Ravintola-alan koulutus siirrettiin Askolan ammattikoulun tehtäväksi. Matkailuopiston opiskelijat olivat kuitenkin keskenään eriarvoisessa asemassa, sillä joidenkin kotikunnat kustansivat opiskelun, toisten kotikunnat taas perivät lukukausimaksut opiskelijalta.

Matkailuopisto oli erittäin suosittu: alkuvuosina yli 800 vuosittaisesta hakijasta sisään pääsi vain 65. Oppilaitoksessa toimi myös sisäoppilaitoksena toimineelta naisopistolta periytynyt asuntola, jossa vuoden 1976 paikkeilla asui kolmisenkymmentä matkailuoppilaitoksen kahdesta sadasta opiskelijasta.

Vuonna 2000 lakkautetun matkailuoppilaitoksen työtä jatkavat Porvoossa toisen asteen oppilaitos Careeria (matkailualan perustutkinto) ja Haaga-Helia ammattikorkeakoulu (restonomi AMK ja kolme englanninkielistä matkailualan BBA-koulutusohjelmaa). Careeria syntyi vuonna 2019 Porvoo International Collegen ja Edupolin fuusiossa, ja se toimii Naisopistosta ja matkailuoppilaitoksesta tutussa Pomo-talossa.

Lähteet
-------

1. ↑  Porvoon matkailualan oppilaitos *Suomalainen asiasanasto- ja ontologiapalvelu Finto*. Viitattu 8.7.2023.
2. 1 2  Söderlund, Sirkka: Helsingin Sanomain toimitukselle: Matkailuopisto jatkaa.  *Helsingin Sanomat*, 17.08.1974, s. 2. Näköislehti (maksullinen).
3. ↑  Syksyn haku päällä matkailualan koulutukseen. (Koulutusilmoitus.) *Helsingin Sanomat*, 3.9.1995, s. 61. Näköislehti (maksullinen).
4. ↑  Hämäläinen, Elina: Iteronomi on matkailualan ammattilainen. (Mielipidekirjoitus.) *Helsingin Sanomat*, 13.5.1990. Artikkelin maksullinen verkkoversio. Viitattu 8.7.2023.
5. ↑  Kaimio, Maarit: Eurosuomea vai eurolatinaa? *Kielikello*.  1/1992. Viitattu 9.7.2023.
6. ↑  Matkailuopisto pysyy Porvoossa.  *Helsingin Sanomat*, 31.10.1974, s. 17. Näköislehti (maksullinen).
7. ↑  Matkailuopisto vaihtaa omistajaa Porvoossa.  *Helsingin Sanomat*, 9.10.1974, s. 11. Näköislehti (maksullinen).
8. ↑  Kiuru, Kari: Porvoon matkailuopisto peri kynnysrahaa.  *Helsingin Sanomat*, 18.09.1979, s. 10. Näköislehti (maksullinen).
9. ↑  Kouluttajapulaa matkailualalla.  *Helsingin Sanomat*, 22.04.1975, s. 10. Näköislehti (maksullinen).
10. ↑  Kiuru, Kari: Matkailuopistossa kiista viikonlopun asumisesta.  *Helsingin Sanomat*, 19.09.1976, s. 6. Näköislehti (maksullinen).
11. ↑  Study guide, Haaga-Helia *opinto-opas.haaga-helia.fi*. Viitattu 8.7.2023.
12. ↑  Wahlström, Marko: 110 vuotta koulutoimintaa – POMO-talon kevätlukukausi alkoi uudistetuissa toimitiloissa *Itäväylä*.  1.4.2022. Viitattu 8.7.2023.

Kirjallisuutta
--------------

* Hillu-Kuitunen, Hannele: *Porvoon matkailualan oppilaitoksen 20-vuotishistoriikki.* Porvoon matkailualan oppilaitos 1992. ISBN 952-9783-00-0.
* Viitanen, Kaisa (toim.): *Kasvamassa ammattitaitoon : Porvoon matkailualan oppilaitos 1972-2000.* Porvoo, 2000.